КIуэкIуэ Ю. А. яхуэзащ зэрызэдэлэжьэнумкIэ Санкт-Петербург щызэращIылIа Генеральнэ зэгурыIуэныгъэм ипкъ иткIэ Китай ЦIыхубэ Республикэм къикIа делегацэм хэтхэм
Дыгъуасэ КIуэкIуэ Ю. А. Правительствэм и Унэм щахуэзащ Китай ЦIыхубэ Республикэм и къэрал корпорацэхэм я лIыкIуэхэу «China Petroleum Technology and Development Corporation» компанием и президент Го Чжао, «Чайна Куньлунь Контрактинг энд Энжиниринг Корпорэшн» компанием и генеральнэ директор Хуатан Чжоу сымэ зи пашэхэр.
ЗэIущIэм щытепсэлъыхьащ Урысейм и Правительствэм и УнафэщI Медве- дев Дмитрийрэ Китай ЦIыхубэ Республикэм и Къэрал советым и Премьер Кэцян Лирэ Санкт-Петербург щрагъэкIуэкIа 21-нэ зэIущIэм хиубыдэу Къэбэрдей-Балъкъэр Республикэм промышленнэ комплекс къыщызэгъэпэщыным хуэгъэзауэ зэрызэдэлэжьэнум теухуа Генеральнэ зэгурыIуэныгъэм пыщIа Iуэхухэм. КIуэкIуэ Юрий зэрыжиIамкIэ, а зэгурыIуэныгъэм аргуэру зэ къигъэлъэгъуащ Урысей Федерацэмрэ Китай ЦIыхубэ Республикэмрэ я унафэщI нэхъыщхьэхэр лъэныкъуитIми я сэбэп хэлъу зэдэлэжьэным, къэралитIым я цIыхухэм яку дэлъ зэныбжьэгъугъэр гъэбыдэным и телъхьэу зэрыщытыр.
КъБР-м и Iэтащхьэм къыхигъэщхьэхукIащ «ЭТАНА» инвестицэ проектыр гъэзэщIэныр къэралитIым яку дэлъ зэ- пыщIэныгъэхэр щIыналъэ IэнатIэм щыгъэбыдэнымкIэ сэбэп зэрыхъунур. Къэбэрдей-Балъкъэрым и дежкIэ мы промышленнэ комплексыр лажьэу утIыпщыным мыхьэнэшхуэ иIэщ иджырей технологиехэр къэгъэсэбэпынымкIэ, лэжьапIэ IэнатIэщIэхэр къызэIухынымкIэ, экономикэм мылъку къэзылэжь и IэнатIэм зыщIэгъэкъуэнымкIэ. Проектым апхуэдэу ди республикэм и мызакъуэу, зэрыщыту Кавказ Ищхъэрэ федеральнэ округым и дежкIэ стратегие мыхьэнэ иIэщ.
Китайм и лIыкIуэхэм къыхагъэщащ Къэбэрдей-Балъкъэрым зэрыдэлажьэм зрагъэубгъуну, къапэщыт къалэнхэр тэмэму икIи ягъэува пIалъэхэм къриубы-дэу зэфIагъэкIыну зэрамурадыр. «ЛъэныкъуитIри дэ зы гуп зэкъуэту дыщытщ», — жиIащ Хуатан Чжоу.
«Мы проектыр зэрагъэзащIэм кIэлъыплъыным къэрал мыхьэнэ зэригъуэтам дэ къытхуегъэув зэрытхузэфIэкIкIэ тэмэму дылэжьэну», — къыхигъэщхьэхукIащ КIуэкIуэ Ю. А.
КъБР-м и Iэтащхьэм хьэщIэхэм фIыщIэ яхуищIащ лэжьыгъэ IуэхукIэ Китай ЦIыхубэ Республикэм кIуэну зэрырагъэблэгъам папщIэ.
КъБР-м и Iэтащхьэмрэ Прави- тельствэмрэ я пресс-IуэхущIапIэ.
